VEGA og Beatbox Concerts præsenterer

**YouTube-fænomenet** **Tyler Ward er tilbage i VEGA**

*Den talentfulde singer/songwriter Tyler Ward har over 300 millioner views på sin YouTube-kanal. Nu kan sangeren opleves live den 7. november i Lille VEGA med egne sange og anden halvdel af det nye album* Hello. Love. Heartbreak*.*

Den talentfulde singer/songwriter Tyler Ward er noget af et YouTube-fænomen, der med mere end 300 millioner views er en af de mest populære artister på webportalen. Sangeren vender nu tilbage til VEGA med sit medrivende liveshow fyldt med populære coverversioner og egne sange.

I september sidste år udgav Tyler Ward første halvdel af albummet *Hello. Love. Heartbreak.* på iTunes udelukkende med eget materiale. Efter tolv timer lå albummet nummer 1 på singer/songwriter-listen i USA, godt hjulpet på vej af ørehængere som ”[The Way We Are](http://www.youtube.com/watch?v=uVgfun2BV_4)” og ”Raise Up”. Til november kommer albummets anden halvdel. Hør Tyler Ward fortælle om to af sangene [HER](http://www.youtube.com/watch?v=ip14Y_XWG6U#t=87).

**Fra forældrenes kælder til megastjerne**  
Tyler Ward har på få år transformeret sit liv fra at bo i sine forældres kælder til at spille koncerter verden over, have eget studie og en YouTube-profil med flere end 1,3 millioner følgere. Her lægger han hver uge videoer op med en kombination af originale numre, coversange og showcases. 

Den mest populære cover-video fra Tyler Wards hånd er Maroon 5-hittet ”[Payphone](http://www.youtube.com/watch?v=r4THCa0Go1M)”, men der findes også versioner af Passengers ”[Let Her Go](http://www.youtube.com/watch?v=TStxA8RS_Jk&feature=c4-overview-vl&list=PLF077C9DD67E5CF3D)” og Katy Perrys ”[Roar](http://www.youtube.com/watch?v=jBmMwfwyLtQ)”.   
 **Det startede på YouTube**  
I februar 2010 besluttede Tyler Ward at lave en coverversion af ”We Are the World” under vinter-OL. I den første uge fik videoen mere end 1,5 millioner views, hvorefter Tyler Wards popularitet eksploderede. Nu er hans videoer set flere end 300 millioner gange på YouTube.  
  
Det lå ikke i kortene, at Tyler skulle blive musikstjerne, da han oprindeligt gik efter at bliver professionel amerikansk fodboldspiller.  
  
Flere skader fik dog historien til at gå anderledes, og nu står Tyler Ward side om side med Lady Gaga, Britney Spears, Justin Bieber og Rihanna på verdens musikranglister.

**Fakta om koncerten**:

Tyler Ward (US)

Torsdag den 7. november kl. 21.00

Lille VEGA, Enghavevej 40, 1674 København V

Billetpris: 100 kr. + gebyr

Billetsalg starter i dag kl. 10.00 via vega.dk, Billetlugen og i Fona.